钦定古今图书集成/明伦汇编/皇极典/第216卷 > 宋
## 钦定古今图书集成/明伦汇编/皇极典/第216卷 > 宋

### 太祖以后唐天成二年二月十六日生有赤光之异以生日为长春节

按《宋史太祖本纪》，“太祖，宣祖仲子也，母杜氏，后唐天
成二年生于洛阳夹马营，赤光绕室，异香经宿不散，
体有金色，三日不变。周显德七年，恭帝禅位于帝。建
隆元年春正月己未，宰相表请以二月十六日为长
春节”按《礼志》，圣节，建隆元年，群臣请以二月十六
日为长春节。正月十七日于大相国寺建道场以祝
寿，至日，上寿退，百僚诣寺行香。寻诏“今后长春节及
诸庆节，常参官、致仕官、僧道、百姓等毋得进奉。”

### 太宗以晋天福四年十月十七日生有赤光异香之瑞以生日为乾明节

按《宋史太宗本纪》，太宗，宣祖第三子，母曰昭宪皇后
杜氏。初，后梦神人捧日以授己而有娠，遂生帝于浚
仪官舍。是夜赤光上腾如火，闾巷闻有异香。时晋天
福四年十月十七日甲辰也。开宝九年冬十月，即皇
帝位。太平兴国二年五月甲戌，以十月十七日为干
明节。淳化元年春正月戊寅，改乾明节为“寿宁节。”

### 真宗以乾德六年十二月二日生有赤光之异以生日为承天节

按《宋史真宗本纪》，真宗，太宗第三子，母曰元德皇后
李氏。初，乾德五年，五星从镇星聚奎。明年正月，后梦
以裾承日，有娠，十二月二十生于开封府第，赤光照
室。按《礼志》，“真宗以十二月二日为承天节。其仪：帝
先御长春殿，诸王上寿，次枢密使副、宣徽三司使，次
使相，次管军节度使、两使留后、观察使，次节度使至
观察使，次皇亲任观察使以下各上寿”，仍以金酒器、
银马袖表为献。既毕，咸赴崇德殿。序班宰相率百官
上寿，赐酒三行，皆用教坊乐，赐衣一袭。文武群臣、方
镇州军皆有贡礼。前一月，百官、内职、牧伯各就佛寺
修斋祝寿。罢日，以香赐之，仍各设位，赐上尊酒及诸
果，百官兼赐教坊乐。景德二年，始令枢密、三司使副、
学士复赴百官斋会。少卿、监、刺史以上及近职一子
赐恩赠道则赐紫衣、师号，禁屠辍刑。

### 仁宗以大中祥符三年四月十四日生号乾元节

按《宋史仁宗本纪》，“仁宗，真宗第六子，大中祥符三年
四月十四日生，乾兴元年二月戊午即皇帝位，乙丑，
以生日为乾元节。”按《礼志》，仁宗以四月十四日为
乾元节。

按《闻见后录》：“仁皇帝诞降，章懿后榻下生灵芝一本，
四十二叶，以应享国四十二年之瑞云。”

按《元符石刻》：真宗尝遣左珰诣茅山祈嗣，遇王异人，
言王真人已降生于宋朝。珰问王真人本是何人，曰：
古燧人氏章懿亦梦羽衣数百人，从一仙官自空而
下，曰：“此托生于夫人。”及仁宗生，宫中火光烛天，始行
步，尝持槐木简以箸钻之，真宗问何用，曰：“试钻火尔。”
帝顾谓妃曰：“异人之言，信不虚矣。”

### 英宗以明道元年正月十三日生号寿圣节

按《宋史英宗本纪》，英宗，濮安懿王允让第十三子，母
曰仙游县君任氏，明道元年正月三日生于宣平坊
第。初，王梦两龙与日并堕，以衣承之。及帝生，赤光满
室，或见黄龙游光中。嘉祐八年夏四月壬申，帝嗣皇
帝位。八月癸巳，以生日为寿圣节。按《礼志》：英宗以
正月三日为寿圣节。礼官奏：“故事，圣节上寿，亲王枢
密”于长春殿，宰臣百官于崇德殿，《天圣谅暗》，皆于崇
政殿。于是紫宸上寿，群臣升殿，间饮，献一觞而退。又
一日，赐宴于锡庆院。

按《上寿拜舞记》：“紫宸殿上寿，三十三拜，三舞蹈。初面
西立。阁门进班齐牌，上升座，鸣鞭，禁卫起居，移班，北

听赞拜，两拜，移班如初。殿中监升殿，诣酒尊所。教坊
起居，殿侍进御茶床，又北面躬身，听赞拜，两拜，直身
立。上公升殿注酒，诣御座前，躬进，俛伏致词，并躬身，
俟上公降阶，复位，听赞拜、两拜，起、躬身；俟枢密宣答，
听赞拜、两拜，移班如初。上公升殿，立御座东，乐作，上
饮毕，上公受盏，降阶复位，北面躬身，听赞拜、两拜，舞
蹈如初。不该，赴座官先退，赴座官躬身，听枢密诣折
槛东宣答讫，听赞拜、两拜，升阶立席后。俟进酒乐作，
上饮毕，舍人赞答赐酒，躬身听赞拜，两拜起。赞各就
坐，立如故。复赞乃坐。酒行，先上公，次百官，搢笏执盏，
立席后，躬身饮讫，听赞拜，两拜，复坐。食至，搢笏，执碟，
出笏，再进酒，如上礼三行，舍人曰“可起。”立席后。俟上
公御座前，俛伏，跪奏复位，降阶，北面，听赞拜，两拜，舞
蹈如初，鸣鞭退班。

### 神宗以庆历八年四月戊寅生有祥光之异以生日为同天节

按《宋史神宗本纪》，神宗，英宗长子。庆历八年四月戊
寅，生于濮王宫，祥光照室，群鼠吐五色气成云。治平
四年正月丁巳，即皇帝位。二月庚寅，以四月十日为
同天节。熙宁元年夏四月辛亥同天节，群臣及辽使
初上寿于紫宸殿。按《礼志》，神宗以熙宁元年四月
十日为同天节，以宅忧罢上寿，惟拜表称贺。明年，亲
王、枢密使、管库、驸马、诸司使、副诣垂拱殿，宰臣、百官、
大国使诣紫宸殿上寿，命坐，赐酒三行，不举乐。明年，
以大旱，罢同天节上寿，群臣赴东上阁门表贺。中书
门下言：“《同天节上寿班》，自今枢密使副、宣徽三司使、
殿前马步军副都指挥使以上共作一班，进酒一盏。
亲王、宗室使相至观察、驸马管军观察”使以上皆赴
紫宸殿，依本班序立上寿，更不赴重拱殿。以官序高
下，各班进酒毕而日晏，外朝有班者仍诣紫宸殿，议
者以为近渎，改焉。而诏袒免以上宗妇听班贺于禁
中。

### 哲宗以熙宁九年十二月七日生有赤光之异以生日为龙兴节

按《宋史哲宗本纪》，哲宗，神宗第六子。熙宁九年十二
月七日己丑生于宫中，赤光照室。元丰八年三月戊
戌，即皇帝位。五月丁酉，群臣请以十二月七日为龙
兴节。按《礼志》，哲宗即位，宰臣请以十二月八日为
龙兴节。哲宗本七日生，以避禧祖忌，故后一日。

### 徽宗以元丰五年十月十日生号天宁节

按《宋史徽宗本纪》，徽宗，神宗第十一子，元丰五年十
月丁巳生于宫中。元符三年三月即皇帝位。夏四月
丁未，以帝生日为天宁节。按《礼志》，徽宗以十月十
日为天宁节，定上寿仪，“皇帝御垂拱殿，群臣通班，起
居毕分班，从义郎以下医官待诏等先退，知引进司
官一员读奏目，知东上阁门官一员奏进寿酒，由东
阶”升。舍人通教坊使以下赞再拜，奏“圣躬万福”，又再
拜复位。次看盏人稍前，舍人赞再拜，上殿祗候，分东
西两阶立，候进酒升殿。次舍人引亲王入殿庭，北向
立，赞再拜，班首奏万福。舍人引进奉西入，列于亲王
后，酒器檐床置马前，揖天武躬奏万福。造奉马先出。
内侍进御茶床，殿中监酹酒讫，知东上阁门官殿上
躬奏：“亲王某以下进寿酒。”舍人揖亲王以下躬赞再
拜。乃引亲王二员升殿，知东上阁门官引诣御坐前，
舍人东阶下西向立，尚酝典御奉槃盏授班首，搢笏
受槃盏西向立。奉御启盏亲王一员搢笏注酒，班首
奉诣御坐，东进讫，少退，虚跪，兴，以槃授典御，退。阁门
引降阶，舍人引当殿北向立，东上赞拜，兴，搢笏，跪。奉
表舍人、接表一员在东，馀诣亲王西。置表笏，上授引
进，知引进司官殿上读奏目，退，亲王以下俛伏，兴，躬。
舍人赞“再拜”，引班首升东阶，馀殿下分立。阁门引诣
御坐东北向，搢笏。尚酝典御如前奉槃立，乐作，皇帝
饮讫，受盏，复位，再拜如上仪。知引进司官诣折槛东，
西向宣曰：“进奉收。”赞拜，舞蹈，又再拜，西出。亲王以下
紫宸殿立班，引进官宣进奉出，《天武》，奉进奉以出阁
门复立殿上。教坊使赞送御酒，又再拜。教坊致语讫，
赞再拜，退。次枢密官上寿，次管军观察以上上寿进
奉并如仪。内侍举御茶床，舍人赞教坊使以下谢祗
应，再拜讫，阁门侧奏：“无公事，皇帝赴紫宸殿”后阁，受
群臣上寿。质明，三公以下百僚并于殿门外就次，东
上阁门、御史台、太常寺分引入诣殿庭东西立，阁门
附内侍进班齐牌，皇帝出阁，禁卫、诸班亲从迎驾。自
赞帝起居，皇帝陞座，鸣鞭。礼直官、通事舍人引三公
至执政官、御史台，东上阁门分引百官并横行北向
立。典仪赞“再拜，舞蹈”，班首奏万福，又再拜讫，分东西
立。礼直官引殿中监、少监升东阶，诣酒尊所稍西南
向西上立。舍人揖教坊使以下通班太起居，次首盏
人谢升殿，赞再拜，内侍进御茶床，殿侍酹酒讫，礼直
官、通事舍人分引三公至执政官、御史台，东上阁门
分引百僚并横行北向立，典仪赞“再拜”，赞者承传，在位官皆再拜。礼直官、通事舍人引上公升东阶，东上
阁门官接引升殿，授盏启盏如上仪。上公诣御座，俯
伏跪奏：“文武百僚上公、具官臣某等稽首言：天宁令
节，臣等不胜大庆，谨上千万岁寿。”俯伏，兴，退降阶。舍
人接引复位。典仪赞：“再拜”讫，礼直官引知枢密院官
诣御座前承旨，退诣折槛稍东，西向宣曰：“得公等寿
酒，与公等内外同庆。”典仪赞拜如仪。百官分东西立，
礼直官、通事舍人引上公升东阶，东上阁门官接引
诣御座东，搢笏，殿中监授盘，上公奉进御座东，西向，
乐作，皇帝饮讫，阁门引接盏，降复位。典仪赞拜如上
仪，宗室遥郡以下先退。礼直官引枢密院官诣御座
前承旨，退诣折槛稍东，宣曰：“宣群臣升殿。”典仪赞拜
讫，礼直官、通事舍人分引三公以下升东阶，亲王使
相以下升西阶，御史台东上阁门分引秘书监以下
升两朵殿，并东西廊席后立。尚酝典御以盏授殿中
监，奉御启盏。殿中监西向立，殿中少监以酒注于盏。
〈第二第三准此〉奉诣御座前，躬进讫，少退，举盘西向立，乐作，
皇帝饮讫，殿中监接盏，退授奉御，出笏复位。通事舍
人分引殿上官横行北向，舍人赞再拜。典仪曰：“再拜。”
赞者承传，皆再拜。舍人赞就坐，各立席后，复受，就坐，
群官皆坐。酒初行，先宰臣，次百官，皆作乐。尚食典御
奉御进食。太官设群官食，皇帝再举酒，群官兴，立席
后，乐作。饮讫，舍人赞就坐。再行群官酒，皇帝三举酒，
并如第二之仪。酒三行，舍人曰：“可起。”群官兴，立席后。
若宣示盏，即随东上，阁门官以下揖称“宣示盏”，躬，赞
就坐。若宣劝，即立席后，躬饮讫，赞再拜。内侍举御茶
床，礼直官引左辅诣御座前，北向俛伏，跪奏：“左辅具
官臣某言，礼毕。”俛伏，兴，退复位。礼直官、通事舍人分
引三公以下文武百僚降阶、横行、北向立。枢密院官
在亲王后。典仪赞“再拜。”皆舞蹈、再拜，退。

### 钦宗以元符三年四月十三日生号乾龙节

按《宋史钦宗本纪》，钦宗，徽宗长子，元符三年四月己
酉，生于坤宁殿。宣和七年十二月辛酉，即皇帝位。靖
康元年夏四月己酉，乾龙节，群臣上寿于紫宸殿
按《礼志》，“靖康元年四月十三日，太宰徐处仁等表请
为乾龙节，至日皇帝帅百官诣龙德宫上寿毕，即本
宫赐侍从官以上宴。”

### 高宗以大观元年五月二十一日生有赤光之异以生日为天申节

按《宋史高宗本纪》，高宗，徽宗第九子，大观元年五月
乙巳，生东京之大内，赤光照室。建炎元年五月庚寅
朔，帝即位。乙未，以生辰为天申节。癸卯，天申节，罢百
官上寿。绍兴十三年五月丁丑天申节，始上寿，锡宴
如故事。按《礼志》，建炎元年五月，宰臣等上言，请以
五月二十一日为天申节。诏曰：“朕承祖宗遗泽，获托
士民之上，求所以扶危持颠之道，未知攸济。念二圣
銮舆在远，万民失业，将士暴露，夙夜痛心，寝食几废。
况以眇躬之故，闻乐饮酒，以自为乐乎？非但深拂乎
朕志，实增感于朕心。所有将来天申节百官上寿常
礼，可令寝罢。”至是止就佛寺启散祝寿道场，阁门或
后殿拜表称贺。又按《志》，绍兴十三年二月，臣僚奏：
“臣闻孝理天下者，帝王之盛德；归美报上者，臣子之
至诚。是皆因性自然，发于观感，必各尽其至，然后为
称。恭惟陛下抚艰难之运，忧勤在御，兢兢业业，图济
中兴。孝道通于神明，皇天为之悔祸。长乐还阙，适当
诞节之前，陛下以天下养，获伸宫闱上寿之仪，臣民
得于观听，天下无不欣庆，所以崇大养而成孝理之
功者，既以尽善尽美矣。陛下诞圣佳辰，乃臣子所愿
奉觞上寿，以尽归美之意，其可不举而行之乎臣愚
欲望将来天申节，许令有司举行旧典，至日，百官得
以奉万年之觞，仰祝圣寿，天下幸甚。”《太常礼部讨论》，
“每遇圣节，枢密院以下先诣垂拱殿上寿毕，宰臣率
百僚于紫”宸殿上寿，“前一月分日启建道场。至前一
日，枢密院官满散，依例作斋筵。至日，三省官上寿，立
班讫，次赴满散，作斋筵。”后二日，大宴于集英殿，命御
史台、太常寺修立仪注。

按《南渡典仪》：“圣节，其日，俟宰执奏事讫，追班上坐垂
拱殿，先引枢密院并管军官上寿。”〈东京分为二日今只并为一日〉礼
毕，再坐紫宸殿。上公已下分立。候奏班齐。上公诣御
茶床前，躬进御酒，跪致词云：“文武百僚臣某等稽首
言《天基令节》。”〈圣节名逐朝换〉“臣等不胜大庆，谨上千万岁寿。”
下殿再拜。枢密宣答云：“得公等寿酒，与公等内外同
庆。”又再拜。教坊乐作，接盏讫，跪进舞蹈如仪。阁门官
喝“不该”，赴坐官先退。枢密喝“群臣升殿。”阁门分引上
公已下合赴坐官升殿。第一盏宣视盏，送御酒，歌板
色唱《祝尧龄》，赐百官酒，觱篥起舞三台。〈后并准此〉供进内
咸豉，第二盏送御酒，歌板起中腔，供进杂爆，第三盏，
歌板唱踏歌。供进肉鲊，候内官起茶床，枢密院跪奏
礼毕，群臣降阶，舞蹈拜退。此上寿大略也。若锡宴节
次，大率如《梦华》所载，兹不赘书。今偶得理宗朝禁中

### 孝宗以建炎元年十月二十二日生有红光之异以生日为会庆节

按《宋史孝宗本纪》，孝宗，太祖七世父秀王王夫人
张氏梦人拥一羊遗之曰：“以此为识。”已而有娠，以建
炎元年十月戊寅生帝于秀州青杉闸之官舍，红光
满室，如日正中。少长，命名伯琮。及元懿太子薨，高宗
未有后，而昭慈圣献皇后亦自江西还行在，后尝感
异梦，密为高宗言之，高宗大寤。绍兴二年五月，选帝
育于禁中。三十年二月癸酉。立为皇子。绍兴三十二
年五月乙亥，即皇帝位。八月庚寅以生日为会庆节。
冬十月庚午诏会庆节权免上寿按《礼志》。孝宗以
十月二十二日为会庆节。〈按玉海作六月二十二日为孝宗会庆节〉

### 光宗以绍兴十七年九月四日生号重明节

按《宋史光宗本纪》，“光宗，孝宗第三子，绍兴十七年九
月乙丑，生于藩邸。淳熙十六年二月壬戌，孝宗御紫
宸殿行内禅礼，应奉官以次称贺。辛巳，以生日为重
明节。”按《礼志》，光宗以九月四日为重明节。

### 宁宗以乾道四年十月丙午生有梦日之祥以生日为天祐节寻改为瑞庆节

按《宋史宁宗本纪》，宁宗，光宗第二子，母曰慈懿皇后
李氏。光宗为恭王。慈懿梦日坠于庭，以手承之，已而
有娠，乾道四年十月丙午，生于王邸。绍熙五年七月
即皇帝位。八月丁酉，以生日为天祐节。九月甲戌，诏
改天祐节为“瑞庆节。”按《礼志》，宁宗以十月十九日
为天祐节，寻改为瑞庆节。

### 理宗以开禧元年正月五日生有赤光之异以生日为天基节

按《宋史理宗本纪》，“理宗，太祖十世孙，父希瓐，追封荣
王，家于绍兴府山阴县。母全氏，以开禧元年正月癸
亥生于邑中虹桥里第。前一夕，荣王梦一紫衣金帽
人来谒。比寤，夜漏未十刻，室中五采烂然，赤光属天，
如日正中。既诞三日，家人闻户外车马声，亟出无所
睹。”嘉定十七年闰八月丁酉，嗣皇帝位。十一月己丑，
诏以生日为天基节。按《礼志》。理宗以正月五日为
天基节。

按《癸辛杂识》：穆陵之诞圣前一夕，全夫人欲归东浦
母家。荣文恭王时待次闽县，尉遣仆平某者，即平幕
使之父也，赎黑神散与之同往。时天尚未晓，启门则
见甲士盈门，意谓过军，亟惊入报尉曰：“军行自应由
上塘，何缘至此？”遂出观之，了无所睹。方舣小舟欲登，
忽有大黑蛇有两小角，压船舷而卧，船为之侧，疑其
有异。遂不复往。未几诞男。即理宗也。

### 度宗以嘉熙四年四月九日生有赤光之异以生日为干会节

按《宋史度宗本纪》，度宗，太祖十一世孙。父嗣荣王与
芮，理宗母弟也。嘉熙四年四月九日生于绍兴府荣
邸。初，荣文恭王夫人全氏梦神言：“帝命汝孙，然非汝
家所有。”嗣荣王夫人钱氏梦日光照东室，是夕，齐国
夫人黄氏亦梦神人采衣拥一龙纳怀中，已而有娠，
及生，室有赤光，资识内慧。景定五年十月丁卯，即皇
帝位。十二月甲辰。诏以生日为干会节按《礼志》度
宗以四月九日为干会节。

### 瀛国公以咸淳六年九月二十八日生号天瑞节

按《宋史》瀛国公本纪，瀛国公，度宗子，咸淳六年九月
己丑，生于临安府之大内。十年七月癸未，即皇帝位。
丙戌，诏以生日为天瑞节。按《礼志》，瀛国公以九月
二十八日为天瑞节。其上寿称贺之礼，大略皆如天
申节仪。